CELEX: 62008TN0589
Language: mt
Date: 2008-12-22 00:00:00
Title: Kawża T-589/08: Rikors ippreżentat fit- 22 ta' Diċembru 2008 — Evropaïki Dynamiki vs Il-Kummissjoni

21.3.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 69/43
            
         Rikors ippreżentat fit-22 ta' Diċembru 2008 — Evropaïki Dynamiki vs Il-Kummissjoni
   (Kawża T-589/08)
   (2009/C 69/97)
   Lingwa tal-kawża: L-Ingliż
   Partijiet
   
      Rikorrenti: Evropaïki Dynamiki — Proigmena Systimata Tilepikoinonion Pliroforikis kai Tilematikis AE (Ateni, il-Greċja) (rappreżentant: N. Korogiannakis, P. Katsimani, M. Dermitzakis, avukati)
   
      Konvenuta: Il-Kummissjoni tal-Komunitajiet Ewropej
   Talbiet tar-rikorrenti
   
               —
            
            
               tannulla d-deċiżjonijiet tal-Kummissjoni li permezz tagħhom hija kkunsidrat b'mod sfavorevoli l-offerti tar-rikorrenti u tat il-kuntratti lill-kuntrattur li ntgħażel;
            
         
               —
            
            
               tikkundanna lill-Kummissjoni għall-ħlas lir-rikorrenti tad-danni kkawżati mill-proċedura tas-sejħa għal offerti inkwistjoni f'ammont ta' EUR 920 000, li jista' jiżdied sa EUR 1 700 000 skont l-ammont finali tal-proġett CITL;
            
         
               —
            
            
               tikkundanna lill-Kummissjoni għall-ispejjeż legali u spejjeż oħra inkorsi f'dan ir-rikors, anki jekk dan ir-rikors jiġi miċħud.
            
         Motivi u argumenti prinċipali
   F'din il-kawża, ir-rikorrenti titlob l-annullament tad-deċiżjonjiet tal-Kummissjoni li permezz tagħhom hija tiċħad l-offerti li r-rikorrenti ressqet wara sejħa miftuħa għal offerti ENV.C2/FRA/2008/0017 dwar l-“Iskema għall-Iskambju ta' Kwoti ta' Emissjonijiet — CITL/CR” (1) u tat il-kuntratt lill-kuntrattur li ntgħażel. Ir-rikorrenti titlob ukoll kumpens għad-danni allegatament ikkawżati mill-proċedura tas-sejħa għal offerti.
   Ir-rikorrenti tressaq żewġ motivi insostenn tar-rikors tagħha.
   Fl-ewwel lok, hija ssostni li l-Kummissjoni wettqet diversi żbalji manifesti ta' evalwazzjoni fl-evalwazzjoni tat-tliet offerti mressqa mir-rikorrenti għat-tliet Lottijiet rispettivi tas-sejħa għal offerti.
   Fit-tieni lok, ir-rikorrenti ssostni li l-Kummissjoni naqset milli tosserva l-prinċipji ta' trasparenza u ta' trattament ugwali u għalhekk kisret id-dispożizzjonijiet rilevanti li jirriflettu dawn il-prinċipji, bħall-Artikoli 92 u 100 tar-regolament finanzjarju (2). Barra minn hekk, ir-rikorrenti ssostni li l-awtorità kontraenti kisret l-obbligu tagħha li tagħti motivi suffiċjenti għad-deċiżjoni tagħha. Hija ssostni wkoll li l-Kummissjoni naqset milli tipprovdilha informazzjoni addizzjonali li hija kienet talbet wara d-deċiżjoni tal-għoti ta' kuntratt fir-rigward tal-meriti tal-offerent li ntgħażel. Barra minn hekk, ir-rikorrenti ssostni li l-awtorità kontraenti applikat kriterji li ma kinux stipulati minn qabel u għalhekk il-kandidati ma kinux jafu bihom.
   
      (1)  ĠU 2008/S 72-096229.
   
      (2)  Regolament tal-Kunsill (KE, EURATOM) Nru 1605/2002, tal-25 ta' Ġunju 2002, rigward ir-Regolament Finanzjarju applikabbli għall-baġit ġenerali tal-Komunitajiet Ewropej (ĠU L 248, p. 1).